檢書
作者：蘇舜欽
朝代：宋

paragraphs: 煩心思所持，屏事入小閣。
踾撲下塵梁，侈哆張敗笈。
雨爛百數番，蟲食三四筴。
軒昂醉墨鬧，纖悉新書雜。
魚子或破碎，蠶兒尚狎恰。
快心伯長文，跋尾清臣搨。
幼辭反知進，故句時自愜。
墜亡多玩愛，存聚必券帖。
疎密交及戚，前後生與𣩄。
誨束儼父師，寒暑怖兒妾。
謔浪笑忽還，私暱情再接。
愴事涕涔涔，憫時歎𠴲𠴲。
一餉誠寂寞，千里遽會合。
遊心到句甬，開眼見苕霅。
京華歷歷復，節物怱怱涉。
恍爾驚異方，遁去乃幾臘。
回頭厭襞積，舉體覺疲薾。
東閣聊欠伸，夢斷風一颯。